# *Projekts*

2015.gada Noteikumi Nr.\_\_

Rīgā (prot. Nr.\_\_)

**Noteikumi par pasākumiem, kas saistīti ar militārās aviācijas nelaimes gadījumiem**

Izdoti saskaņā ar likuma

„Par aviāciju” 66.panta otro daļu

**I. Vispārīgie jautājumi**

1. Noteikumi nosaka:

1.1. kārtību, kādā notiek aviācijas nelaimes gadījumos cietušo militārās aviācijas gaisa kuģu un cilvēku meklēšanas un glābšanas darbi;

1.2. militārās aviācijas nelaimes gadījumu seku likvidēšanas un institūciju sadarbības kārtību.

2. Noteikumos lietotie termini:

2.1. Latvijas Republikas meklēšanas un glābšanas atbildības rajons - rajons, kas noteikts normatīvajos aktos par cilvēku meklēšanu un glābšanu aviācijas un jūras avārijas gadījumā.

2.2. Aviācijas meklēšanas un glābšanas koordinācijas centra (ARCC) atbildības rajons - Latvijas atbildības rajons, izņemot lidostu reaģēšanas zonas, militāros lidlaukus, militāros poligonus un Jūras meklēšanas un glābšanas koordinācijas centra (MRCC) atbildības rajonu.

2.3. MRCC atbildības rajons - Baltijas jūras un Rīgas jūras līča akvatorija Latvijas atbildības rajonā.

2.4. COSPAS/SARSAT - starptautiskā satelītu sistēma, kas radīta, lai uztvertu avārijas ziņojumus no lidmašīnu, kuģu un personālajām satelītu avārijas radiobojām avārijas gadījumā.

2.5. COSPAS/SARSAT sistēmas nacionālais kontaktpunkts - MRCC.

2.6. SAR plāns - saskaņā ar normatīvajiem aktiem par cilvēku meklēšanu un glābšanu aviācijas un jūras avārijas gadījumā noteiktais Operatīvais rīcības plāns cilvēku meklēšanai un glābšanai MRCC atbildības rajonā.

2.7. Paaugstinātas bīstamības objekts – ieroči un ieroču sistēmas.

2.8. „Lidostas atbildības rajons” – saskaņā ar Starptautiskās Civilās aviācijas organizācijas (ICAO) izdotajiem standartiem un rekomendācijām - teritorija līdz 8 kilometriem (līdz 5 jūras jūdzēm) rādiusā no skrejceļa centra,  kurā lidosta ir apzinājusi piebraucamos ceļus, infrastruktūras objektus, medicīnas iestādes.  
           2.9. „Lidostas reaģēšanas zona” - teritorija, kuras robežās lidostas glābšanas dienests spēj ierasties pirms Valsts ugunsdzēsības un glābšanas dienesta ierašanās;

2.10. Institūcija – iestāde Valsts pārvaldes iekārtas likuma izpratnē.

3. Īstenojot aviācijas nelaimes gadījumos cietušo militārās aviācijas gaisa kuģu un cilvēku meklēšanas un glābšanas darbus, tiek veiktas šādas darbības:

3.1. militārās aviācijas nelaimes gadījuma identificēšana un institūciju apziņošana par militārās aviācijas nelaimes gadījumu;

3.2. nelaimes gadījumā cietušā militārā aviācijas gaisa kuģa atrašanās vietas identificēšana;

3.3. glābšanas darbu veikšana nelaimes gadījumā cietušā militārā aviācijas gaisa kuģa atrašanās vietā;

3.4. medicīniskās palīdzības sniegšana cietušajiem.

4. Īstenojot militārās aviācijas gaisa kuģa nelaimes gadījuma seku likvidēšanu un institūciju sadarbību, tiek veiktas šādas darbības:

4.1. aktivizēta Militārās aviācijas gaisa kuģa nelaimes gadījuma koordinācijas un informācijas centra (MANGKIC) darbība un starpinstitūciju sadarbības koordinācija;

4.2. militārajā aviācijas gaisa kuģī esošo personu skaita un identitātes noskaidrošana;

4.3. aviācijas nelaimes gadījuma upuru apzināšana un mirstīgo atlieku pārvietošana;

4.4. atbalsts militārās aviācijas gaisa kuģa nelaimes gadījumā cietušajiem un viņu tuviniekiem;

4.5. militārās aviācijas gaisa kuģa nelaimes gadījuma izmeklēšana;

4.6. sabiedrības informēšanas organizēšana par aviācijas negadījuma seku likvidēšanas gaitu;

4.7. tūlītēja atbalsta sniegšana nelaimes gadījumā cietušajiem, kuriem nav nepieciešama ārstniecība stacionārā;

4.8. nelaimes gadījumā cietušā militārā gaisa kuģa atrašanās vietas perimetra ierobežošana un apsardze.

**II. Militārās aviācijas gaisa kuģa** **nelaimes gadījuma identificēšana un institūciju apziņošana par militārās aviācijas nelaimes gadījumu**

5. MRCC, saņemot informāciju no COSPAS/SARSAT sistēmas vai citiem avotiem par aviācijas nelaimes gadījumu Latvijas atbildības rajonā, nekavējoties informē ARCC.

6. Pēc militārās aviācijas nelaimes gadījuma identificēšanas, ja aviācijas nelaimes gadījums noticis:

6.1. ARCC atbildības rajonā - ARCC par notikušo nekavējoties informē Nacionālos bruņotos spēkus (NBS), Valsts ugunsdzēsības un glābšanas dienestu (VUGD), Neatliekamās medicīniskās palīdzības dienestu (NMPD), Valsts policiju (VP), valsts aģentūru "Civilās aviācijas aģentūra" (CAA), Militārās izlūkošanas un drošības dienestu (MIDD), Aizsardzības ministriju (AIM) un Ārlietu ministriju (ĀM), ja nelaimes gadījumā iesaistīti ārvalstu lidaparāti vai ārzemnieki, kā arī, ja nepieciešams, Latvijas Republikas kaimiņvalstu aviācijas meklēšanas un glābšanas koordinācijas centrus;

6.2. Lidostas atbildības rajonā - lidlauka gaisa satiksmes vadības dienesta dispečers par notikušo nekavējoties informē lidostas glābšanas dienestu, VP un ARCC;

6.2.1. ARCC par notikušo nekavējoties informē CAA, MIDD, kā arī ĀM, ja nelaimes gadījumā iesaistīti ārvalstu lidaparāti vai ārzemnieki,

6.2.2. lidosta informē VUGD un NMPD;

6.3. Militārajā lidlaukā vai militārajā poligonā - NBS par notikušo nekavējoties informē CAA, VUGD, NMPD, VP, MIDD, kā arī ĀM, ja nelaimes gadījumā iesaistīti ārvalstu lidaparāti vai ārzemnieki;

6.4. MRCC atbildības rajonā – MRCC par notikušo nekavējoties informē NBS, CAA, VUGD, NMPD, ARCC, VP, MIDD un ĀM, ja nelaimes gadījumā iesaistīti ārvalstu lidaparāti vai ārzemnieki, kā arī, ja nepieciešams, Latvijas Republikas kaimiņvalstu meklēšanas un glābšanas koordinācijas centrus.

**III. Militārās aviācijas nelaimes gadījuma koordinācijas un informācijas centra darbība un starpinstitūciju sadarbības koordinācija**

7. MANGKIC ir ar Ministru kabineta rīkojumu izveidota starpinstitūciju darba grupa, kas darbojas pastāvīgi un kurā atbilstoši nepieciešamībai ir deleģēti atbildīgo institūciju pārstāvji no CAA, Valsts robežsardzes (VRS), VUGD, NMPD, VP, NBS, Iekšlietu ministrijas (IeM), Satiksmes ministrijas (SM), ĀM un AIM. MANGKIC darbību vada NBS komandiera norīkota amatpersona (turpmāk – NBS amatpersona). MANGKIC tiek aktivizēts (sanāk uz ārkārtas sēdi saskaņā ar NBS amatpersonas uzaicinājumu) ne vēlāk kā četru stundu laikā pēc militārās aviācijas nelaimes gadījuma (cilvēku meklēšanas un glābšanas operācijas izziņošanas). NBS amatpersonai ir jāuzaicina lidostas, kurā noticis militārās aviācijas nelaimes gadījums, pārstāvi piedalīties MANGKIC. NBS amatpersona var uzaicināt arī citu institūciju ekspertus dalībai MANGKIC.

8. MANGKIC ir šādi uzdevumi:

8.1. izskatīt un apstiprināt Rīcības plānu militārās aviācijas gaisa kuģu un cilvēku meklēšanas un glābšanas darbu un avārijas seku likvidēšanai;

8.2. apkopot informāciju par militārās aviācijas nelaimes gadījuma sekām un organizēt, koordinēt un vadīt šo seku novēršanas procesu;

8.3. sekot līdzi šo noteikumu un Rīcības plāna militārās aviācijas gaisa kuģu un cilvēku meklēšanas un glābšanas darbu un avārijas seku likvidēšanai izpildei un, ja nepieciešams, saskaņot un koordinēt iesaistīto institūciju darbības šajos noteikumos noteikto pasākumu īstenošanai;

8.4. organizēt informācijas sniegšanu sabiedrībai par militārās aviācijas nelaimes gadījumu un darboties kā vienīgajam autorizētajam oficiālajam informācijas avotam par militārās aviācijas nelaimes gadījumu;

8.5. pildīt kontaktpunkta pienākumus militārās aviācijas nelaimes gadījumā cietušajiem un viņu tuviniekiem;

8.6. ja nepieciešams (atkarībā no militārās aviācijas nelaimes gadījuma rakstura un mēroga), nodrošināt informatīvā tālruņa līniju cietušo tuvinieku informēšanai par militārās aviācijas nelaimes gadījumā cietušajām personām;

8.7. organizēt nelaimes gadījumā cietušo nodrošināšanu ar pirmās nepieciešamības precēm, īslaicīgu uzturēšanās vietu, dzērieniem, pārtiku un nepieciešamo psiholoģisko atbalstu;

8.8. lai pārbaudītu šo noteikumu vai to atsevišķu reglamentējošu jautājumu normu piemērošanu praksē, veikt kopējas mācības ne retāk kā reizi gadā (par mācību sagatavošanu un norisi atbild NBS amatpersona).

9. Šo noteikumu 7.punktā minētās institūcijas pēc NBS pieprasījuma sniedz informāciju par atbildīgo amatpersonu un institūciju kontakttālruņiem, kas izmantojami apziņošanai militārās aviācijas nelaimes gadījuma un šo noteikumu īstenošanas laikā, atsevišķi norādot MANGKIC locekļus, dežūrdienestu un par noteikumu punktu izpildi atbildīgo amatpersonu kontaktinformāciju.

10. Šo noteikumu 7.punktā minētās institūcijas pēc NBS pieprasījuma sniedz informāciju par šo iestāžu pieejamajiem resursiem un esošajiem darbības plāniem, kas var tikt izmantoti pasākumu veikšanai aviācijas gaisa kuģu un cilvēku meklēšanas un glābšanas darbiem un avārijas seku likvidēšanai.

11. Pēc šo noteikumu 9. un 10.punktā noteiktās informācijas saņemšanas NBS to apkopo un iekļauj Rīcības plānā militārās aviācijas gaisa kuģu un cilvēku meklēšanas un glābšanas darbu un avārijas seku likvidēšanai. NBS minēto rīcības plānu nosūta visām šajos noteikumos minētajām institūcijām saskaņošanai, un šis rīcības plāns kalpo par pamatu starpinstitūciju sadarbības organizēšanai šo noteikumu īstenošanas laikā.

**IV. Nelaimes gadījumā cietušā militārā gaisa kuģa atrašanās vietas identificēšana**

12. Ja militārās aviācijas nelaimes gadījums noticis uz sauszemes vai iekšējos ūdeņos ARCC atbildības rajonā, nelaimes gadījumā cietušā gaisa kuģa meklēšanu ARCC vadībā veic VUGD, NBS, VRS un VP.

13. Ja militārās aviācijas nelaimes gadījums noticis uz sauszemes lidostas atbildības rajonā, nelaimes gadījumā cietušā gaisa kuģa meklēšanu saskaņā ar lidostas ārkārtas situāciju rīcības plānu veic lidosta sadarbībā ar VUGD.

14. Ja aviācijas nelaimes gadījums noticis MRCC atbildības rajonā, nelaimes gadījumā cietušā militārā gaisa kuģa meklēšanu vada MRCC saskaņā ar SAR plānu.

15. Ja militārās aviācijas nelaimes gadījums noticis militārajā lidlaukā vai militārajā poligonā, nelaimes gadījumā cietušā gaisa kuģa meklēšanu saskaņā ar teritorijas ārkārtas situāciju rīcības plānu veic NBS sadarbībā ar VUGD.

**V. Glābšanas darbu veikšana nelaimes gadījumā cietušā militārā gaisa kuģa atrašanās vietā**

16. Ja militārās aviācijas nelaimes gadījums noticis ARCC atbildības rajonā, glābšanas darbus savas kompetences ietvaros vada VUGD augstākā amatpersona, kura ierodas notikuma vietā, organizē un vada glābšanas darbus, bet atbalstu savas kompetences jomā sniedz ARCC, NBS, VP, NMPD un VRS.

17. Ja militārās aviācijas nelaimes gadījums noticis uz sauszemes lidostas reaģēšanas zonā, glābšanas darbus atbilstoši kompetencei saskaņā ar lidostas ārkārtas situāciju rīcības plānu vada lidosta līdz VUGD ierašanās brīdim, bet atbalstu sniedz NMPD, NBS, VRS un VP.

18. NBS nekavējoties informē lidostu un VUGD par to, vai militārās aviācijas nelaimes gadījumā cietušais militārais gaisa kuģis satur paaugstinātas bīstamības objektus. Ja militārais gaisa kuģis satur paaugstinātas bīstamības objektus, NBS nekavējoties informē lidostu un VUGD par drošības prasībām un ierobežojumiem.

19. Ja militārās aviācijas nelaimes gadījums noticis MRCC atbildības rajonā, glābšanas darbus vada MRCC saskaņā ar SAR plānu.

20. Ja militārās aviācijas nelaimes gadījums noticis militārajā lidlaukā vai militārajā poligonā, glābšanas darbus atbilstoši kompetencei saskaņā ar teritorijas ārkārtas situāciju rīcības plānu vada NBS, bet atbalstu sniedz VUGD un NMPD.

**VI. Medicīniskās palīdzības sniegšana cietušajiem**

21. Institūcijas, kuras pirmās ierodas notikuma vietā, sniedz pirmo palīdzību cietušajiem.

22. NMPD sniedz neatliekamo medicīnisko palīdzību cietušajiem.

23. NMPD sadarbībā ar NBS sniedz MANGKIC informāciju par militārās aviācijas nelaimes gadījumā cietušo, hospitalizēto un upuru skaitu.

**VII. Nelaimes gadījumā cietušā militārā gaisa kuģa atrašanās vietas perimetra ierobežošana un apsardze**

24. Ja militārās aviācijas nelaimes gadījums noticis ARCC atbildības rajonā, VP organizē nelaimes gadījumā cietušā militārā gaisa kuģa atrašanās vietas perimetra ierobežošanu un apsardzi, līdz NBS pārņem uzdevuma veikšanu pēc attiecīga NBS personāla ierašanās militārā gaisa kuģa atrašanās vietā.

25. Pēc glābšanas darbu veikšanas un cietušo evakuācijas VP nodrošina, lai neviena persona nepiekļūtu notikuma vietai līdz NBS personāla ierašanās un apsardzes pārņemšanas brīdim.

26. Ja nepieciešams, VP pēc NBS rīkojuma organizē posteņu izvietošanu uz ceļiem ārējā drošības perimetra izveidošanai. Posteņi norāda kustības virzienu uz nelaimes gadījumā cietušā militārā gaisa kuģa atrašanās vietu transportam, kas piedalās avārijas seku likvidēšanas pasākumos.

27. Ja militārās aviācijas nelaimes gadījums noticis jūrā, NBS nodrošina avārijas rajona slēgšanu un visa veida peldlīdzekļu kustības ierobežošanu tajā.

**VIII. Rīcība ar** upuru mirstīgām atliekām

28. NMPD konstatē cilvēka bioloģiskās nāves faktu.

29. NBS organizē upuru mirstīgo atlieku transportēšanu uz tam paredzētajām vietām, par kurām informē MANGKIC un pirmstiesas izmeklēšanas iestādi, kas veic  kriminālprocesu saistībā ar militārās aviācijas negadījumu.

30. NBS organizē militārās aviācijas nelaimes gadījumā bojāgājušo transportēšanu uz mītnes zemi.

**IX. Militārajā gaisa kuģī esošo personu skaita un identitātes noskaidrošana**

31. NBS nosūta pieprasījumu lidostai, no kuras veikta pēdējā izlidošana, par to personu skaitu un identitāti, kuras atradušās militārās aviācijas nelaimes gadījumā cietušajā gaisa kuģī.

32. NBS sadarbībā ar ĀM nosūta pieprasījumu uz ārvalsti, no kuras gaisa kuģis veicis pēdējo izlidošanu, par to personu skaitu un identitāti, kuras atradušās militārās aviācijas nelaimes gadījumā cietušajā gaisa kuģī, ja militārais gaisa kuģis šķērsojis Latvijas gaisa telpu tranzītā.

**X. Atbalsts militārās aviācijas nelaimes gadījumā cietušajiem un viņu tuviniekiem**

33. NBS un pirmstiesas izmeklēšanas iestāde, kas veic  kriminālprocesu saistībā ar militārās aviācijas negadījumu, nodrošina personīgo mantu nodošanu militārās aviācijas nelaimes gadījumā cietušajiem (īpašniekiem) vai viņu tuviniekiem.

34. ĀM sniedz atbalstu pagaidu ceļošanas dokumentu saņemšanā.

**XI. Militārās aviācijas nelaimes gadījuma izmeklēšana**

35. NBS nelaimes gadījumā cietušā militārā gaisa kuģa atrašanās vietā uzsāk aviācijas nelaimes gadījuma izmeklēšanu. Militārā gaisa kuģa nelaimes gadījuma izmeklēšanai NBS var pieaicināt Transporta nelaimes gadījumu un incidentu izmeklēšanas biroju(TNGIIB). NBS ārvalsts militārā gaisa kuģa nelaimes gadījuma izmeklēšanai var pieaicināt ārvalstu speciālistus.

36. Ja NBS Militārā policija vai cita pirmstiesas izmeklēšanas iestāde saistībā ar militārās aviācijas negadījumu uzsāk kriminālprocesu, tad jebkuras darbības notikuma vietā pēc sākotnējo glābšanas darbu pabeigšanas ir saskaņojamas ar procesa virzītāju.

37. NBS organizē un vada aviācijas nelaimes gadījumā cietušā gaisa kuģa kravas, dokumentācijas un atlieku pārvietošanu uz tam paredzēto vietu.

38. Ja militārā gaisa kuģa nelaimes gadījumā iesaistīts civilais gaisa kuģis, izmeklēšanu atbilstoši kompetencei vada NBS, pieaicinot TNGIIB un izvērtējot iespēju tajā pieaicināt arī ārvalstu speciālistus.

Ministru prezidente L.Straujuma

Aizsardzības ministrs R.Vējonis

Iesniedzējs:

aizsardzības ministrs R.Vējonis

Vīza:

valsts sekretārs J.Sārts

07.04.2015. 11:07

1907

E.Svarenieks 67335029

[edgars.svarenieks@mod.gov.lv](mailto:edgars.svarenieks@mod.gov.lv)